ระเบียบกรุงเทพมหานคร
ระเบียบกรุงเทพมหานคร
ว่าด้วยหลักเกณฑ์การจัดตั้งสถานที่จำหน่ายอาหารและสถานที่สะสมอาหาร
พ.ศ.
๒๕๔๖
 

โดยที่เป็นการสมควรกำหนดหลักเกณฑ์การจัดตั้งสถานที่จำหน่ายอาหารและสถานที่สะสมอาหาร

อาศัยอำนาจตามความในมาตรา ๔๙
แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ ประกอบกับข้อ ๙ ข้อ
๑๑ ข้อ ๑๒ ข้อ ๑๓ ข้อ ๑๕ ข้อ ๑๖ ข้อ ๑๗ และข้อ ๒๐ ของข้อบัญญัติกรุงเทพมหานคร
เรื่อง สถานที่จำหน่ายอาหารและสถานที่สะสมอาหาร พ.ศ. ๒๕๔๕
ผู้ว่าราชการกรุงเทพมหานครจึงกำหนดระเบียบขึ้นไว้ ดังต่อไปนี้

ข้อ ๑ ระเบียบนี้เรียกว่า ระเบียบกรุงเทพมหานครว่าด้วยหลักเกณฑ์การจัดตั้งสถานที่จำหน่ายอาหารและสถานที่สะสมอาหาร
พ.ศ. ๒๕๔๖

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๓ บรรดาระเบียบ ข้อบังคับ
หรือคำสั่งอื่นใดในส่วนที่ได้กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔ ในระเบียบนี้
ผู้จำหน่ายอาหาร หมายถึง
ผู้ประกอบการสถานที่จำหน่ายอาหาร
ผู้ปรุงอาหาร หมายถึง
บุคคลที่ทำหน้าที่เตรียม ทำ ประกอบหรือปรุงอาหาร
ผู้ให้บริการ หมายถึง
บุคคลที่ทำหน้าที่เสริฟอาหาร ล้างภาชนะและอุปกรณ์
หรือมีหน้าที่อื่นที่เกี่ยวข้องกับการช่วยทำ ประกอบ หรือปรุงอาหาร แต่ไม่รวมถึงผู้จำหน่ายอาหาร
และผู้ปรุงอาหาร
ใบอนุญาต หมายถึง
ใบอนุญาตจัดตั้งสถานที่จำหน่ายอาหารหรือสถานที่สะสมอาหารที่มีพื้นที่เกินสองร้อยตารางเมตร
หนังสือรับรองการแจ้ง หมายถึง
หนังสือรับรองการแจ้งจัดตั้งสถานที่จำหน่ายอาหาร หรือสถานที่สะสมอาหารที่มีพื้นที่ไม่เกินสองร้อยตารางเมตร

ข้อ ๕ ผู้จำหน่ายอาหาร ผู้ปรุงอาหาร
และผู้ให้บริการต้องผ่านการฝึกอบรมตามหลักสูตรการสุขาภิบาลอาหารที่กรุงเทพมหานครกำหนด
หรือหลักสูตรการสุขาภิบาลอาหารของสถาบันการศึกษาทั้งภาครัฐและเอกชน
หรือหน่วยงานอื่นๆ ที่กรุงเทพมหานครรับรอง

ข้อ ๖ บุคคลตามข้อ ๕
ต้องเข้ารับการอบรมฟื้นฟูความรู้ด้านการสุขาภิบาลอาหารเมื่อครบกำหนดทุกสามปี

ข้อ ๗ การขอและการออกใบอนุญาตหรือหนังสือรับรองการแจ้งจัดตั้งสถานที่จำหน่ายอาหารหรือสถานที่สะสมอาหารและการดำเนินการอื่นที่เกี่ยวข้อง
ให้ใช้แบบต่างๆ ท้ายระเบียบ ดังนี้
(๑)
คำขอรับใบอนุญาตหรือหนังสือรับรองการแจ้งจัดตั้งสถานที่จำหน่ายอาหารหรือสถานที่สะสมอาหาร
ให้ใช้แบบ สอ. ๑
(๒)
ใบรับแจ้งจัดตั้งสถานที่จำหน่ายอาหารหรือสถานที่สะสมอาหาร ให้ใช้แบบ สอ. ๒
(๓)
ใบอนุญาตจัดตั้งสถานที่จำหน่ายอาหารหรือสถานที่สะสมอาหาร ให้ใช้แบบ สอ. ๓
(๔)
หนังสือรับรองการแจ้งจัดตั้งสถานที่จำหน่ายอาหารหรือสถานที่สะสมอาหาร ให้ใช้แบบ
สอ. ๔
(๕)
คำขอต่ออายุใบอนุญาตจัดตั้งสถานที่จำหน่ายอาหารหรือสถานที่สะสมอาหาร ให้ใช้แบบ สอ.
๕
(๖) คำขอรับใบแทนใบอนุญาตจัดตั้งสถานที่จำหน่ายอาหารหรือสถานที่สะสมอาหาร
ให้ใช้แบบ สอ. ๖
(๗)
ใบแทนใบอนุญาตจัดตั้งสถานที่จำหน่ายอาหารหรือสถานที่สะสมอาหาร ให้ใช้แบบ สอ. ๗
(๘)
คำขอรับใบแทนหนังสือรับรองการแจ้งจัดตั้งสถานที่จำหน่ายอาหารหรือสถานที่สะสมอาหาร
ให้ใช้แบบ สอ. ๘
(๙)
ใบแทนหนังสือรับรองการแจ้งจัดตั้งสถานที่จำหน่ายอาหารหรือ สถานที่สะสมอาหาร ให้ใช้แบบ
สอ. ๙
(๑๐)
คำขอบอกเลิกการดำเนินกิจการสถานที่จำหน่ายอาหารหรือสถานที่สะสมอาหาร ให้ใช้แบบ สอ.
๑๐
(๑๑)
คำขอโอนการดำเนินกิจการสถานที่จำหน่ายอาหารหรือสถานที่สะสมอาหาร ให้ใช้แบบ สอ. ๑๑
(๑๒)
ใบอนุญาตให้โอนการดำเนินกิจการสถานที่จำหน่ายอาหารหรือสถานที่สะสมอาหาร ให้ใช้แบบ
สอ. ๓ หรือแบบ สอ. ๔ แล้วแต่กรณี
(๑๓)
คำขอแก้ไขรายการในใบอนุญาตหรือหนังสือรับรองการแจ้งจัดตั้งสถานที่จำหน่ายอาหารหรือสถานที่สะสมอาหาร
ให้ใช้แบบ สอ. ๑๒

ข้อ ๘ เมื่อเจ้าพนักงานท้องถิ่นได้พิจารณาอนุญาตการจัดตั้งสถานที่จำหน่ายอาหารหรือสถานที่สะสมอาหารแล้ว
ให้แจ้งให้ผู้ได้รับใบอนุญาตมารับใบอนุญาตพร้อมกับชำระค่าธรรมเนียมภายในสิบห้าวันนับแต่วันที่ได้รับแจ้งจากเจ้าพนักงานท้องถิ่น
หากพ้นกำหนดดังกล่าวแล้วผู้ได้รับใบอนุญาตไม่มารับใบอนุญาตหรือไม่ชำระค่าธรรมเนียม
ให้ถือว่าผู้นั้นไม่ประสงค์จะจัดตั้งสถานที่จำหน่ายอาหารหรือสถานที่สะสมอาหาร
ให้เจ้าพนักงานท้องถิ่นยกเลิกการอนุญาตนั้น

ข้อ ๙ เมื่อเจ้าพนักงานท้องถิ่นได้รับแจ้งการจัดตั้งสถานที่จำหน่ายอาหารหรือสถานที่สะสมอาหารแล้ว
ให้แจ้งให้ผู้แจ้งมารับหนังสือรับรองการแจ้งพร้อมกับชำระค่าธรรมเนียมภายในเจ็ดวันทำการนับแต่วันที่ได้รับแจ้งจากเจ้าพนักงานท้องถิ่น
หากพ้นกำหนดดังกล่าวแล้วผู้แจ้งไม่มารับหนังสือรับรองการแจ้งหรือไม่ชำระค่าธรรมเนียม
ให้ถือว่าผู้นั้นไม่ประสงค์จะจัดตั้งสถานที่จำหน่ายอาหารหรือสถานที่สะสมอาหารให้เจ้าพนักงานท้องถิ่นยกเลิกการแจ้งนั้น

ข้อ ๑๐ ในกรณีที่ใบอนุญาตหรือหนังสือรับรองการแจ้งสูญหาย
ถูกทำลาย หรือชำรุดในสาระสำคัญ
ผู้ได้รับใบอนุญาตหรือผู้ได้รับหนังสือรับรองการแจ้งจะต้องยื่นคำขอต่อเจ้าพนักงานท้องถิ่น
เพื่อขอรับใบแทนใบอนุญาตหรือใบแทนหนังสือรับรองการแจ้งภายในสิบห้าวัน
นับตั้งแต่วันที่ได้ทราบถึงการสูญหาย ถูกทำลายหรือชำรุดในสาระสำคัญ
พร้อมกับเอกสารการแจ้งความต่อเจ้าพนักงานท้องถิ่นกรณีที่ใบอนุญาตหรือหนังสือรับรองการแจ้งสูญหาย
หรือถูกทำลาย

ข้อ ๑๑ เมื่อเจ้าพนักงานท้องถิ่นได้รับคำขอใบแทนใบอนุญาตหรือใบแทนหนังสือรับรองการแจ้ง
ให้ตรวจสอบความถูกต้องและความสมบูรณ์ของคำขอรับใบแทนใบอนุญาตหรือใบแทนหนังสือรับรองการแจ้ง
หากปรากฏว่าถูกต้องตามหลักเกณฑ์ วิธีการ และเงื่อนไขที่กำหนด ให้ออกใบแทนใบอนุญาต
หรือใบแทนหนังสือรับรองการแจ้ง แล้วแต่กรณี

ข้อ ๑๒ ให้ปลัดกรุงเทพมหานครรักษาการตามระเบียบนี้


ประกาศ
ณ วันที่ ๑๔ พฤษภาคม พ.ศ. ๒๕๔๖
สมัคร
สุนทรเวช
ผู้ว่าราชการกรุงเทพมหานคร
[เอกสารแนบท้าย]

๑. คำขอรับใบอนุญาตหรือหนังสือรับรองการแจ้งจัดตั้งสถานที่จำหน่ายอาหารหรือสถานที่สะสมอาหาร
ให้ใช้แบบ สอ. ๑
๒. ใบรับแจ้งจัดตั้งสถานที่จำหน่ายอาหารหรือสถานที่สะสมอาหาร
ให้ใช้แบบ สอ. ๒
๓. ใบอนุญาตจัดตั้งสถานที่จำหน่ายอาหารหรือสถานที่สะสมอาหาร
ให้ใช้แบบ สอ. ๓
๔. หนังสือรับรองการแจ้งจัดตั้งสถานที่จำหน่ายอาหารหรือสถานที่สะสมอาหาร
ให้ใช้แบบ สอ. ๔
๕. คำขอต่ออายุใบอนุญาตจัดตั้งสถานที่จำหน่ายอาหารหรือสถานที่สะสมอาหาร
ให้ใช้แบบ สอ. ๕
๖. คำขอรับใบแทนใบอนุญาตจัดตั้งสถานที่จำหน่ายอาหารหรือสถานที่สะสมอาหาร
ให้ใช้แบบ สอ. ๖
๗. ใบแทนใบอนุญาตจัดตั้งสถานที่จำหน่ายอาหารหรือสถานที่สะสมอาหาร
ให้ใช้แบบ สอ. ๗
๘. คำขอรับใบแทนหนังสือรับรองการแจ้งจัดตั้งสถานที่จำหน่ายอาหารหรือสถานที่สะสมอาหาร
ให้ใช้แบบ สอ. ๘
๙. ใบแทนหนังสือรับรองการแจ้งจัดตั้งสถานที่จำหน่ายอาหารหรือ
สถานที่สะสมอาหาร ให้ใช้แบบ สอ. ๙
๑๐.
คำขอบอกเลิกการดำเนินกิจการสถานที่จำหน่ายอาหารหรือสถานที่สะสมอาหาร ให้ใช้แบบ
สอ. ๑๐
๑๑. คำขอโอนการดำเนินกิจการสถานที่จำหน่ายอาหารหรือสถานที่สะสมอาหาร
ให้ใช้แบบ สอ. ๑๑
๑๒.
ใบอนุญาตให้โอนการดำเนินกิจการสถานที่จำหน่ายอาหารหรือสถานที่สะสมอาหาร ให้ใช้แบบ
สอ. ๓ หรือแบบ สอ. ๔ แล้วแต่กรณี
๑๓.
คำขอแก้ไขรายการในใบอนุญาตหรือหนังสือรับรองการแจ้งจัดตั้งสถานที่จำหน่ายอาหารหรือสถานที่สะสมอาหาร
ให้ใช้แบบ สอ. ๑๒

(ดูข้อมูลจากภาพกฎหมาย)





























ปริยานุช/ผู้จัดทำ
๒๕
มิถุนายน ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๑๐๑ ง/หน้า ๗/๑๗ มิถุนายน ๒๕๕๑